b'\n_START_ARTICLE_\nKristiina Kalleinen\n_START_PARAGRAPH_\nKristiina Kalleinen (s. 1959) on suomalainen historiantutkija. Kalleinen kirjoitti ylioppilaaksi 1979 Oulun Lyseon lukiosta. H\xc3\xa4n on valtiotieteiden tohtori ja Helsingin yliopiston poliittisen historian dosentti. H\xc3\xa4nen erikoisalaansa ovat el\xc3\xa4m\xc3\xa4kerrat ja historia. H\xc3\xa4n on erikoisesti keskittynyt Suomen suuriruhtinaskunnan ajan henkil\xc3\xb6- ja hallinto historiaan ja my\xc3\xb6s suomalais-ven\xc3\xa4l\xc3\xa4isiin suhteisiin._NEWLINE_Kalleinen on ollut pitk\xc3\xa4\xc3\xa4n Helsingin yliopiston valtiotieteellisen tiedekunnan poliittisen historian laitoksen/oppiaineen opettaja ja tutkija. H\xc3\xa4n oli pari vuotta tutkijana Suomen sotasurmat 1914\xe2\x80\x931922 -projektissa niin sanottujen ven\xc3\xa4l\xc3\xa4issurmien tutkijana._NEWLINE_Kalleinen on kirjoittanut Kalevalaseuran 100-vuotishistorian Kansallisen tieteen ja taiteen puolesta (2011). H\xc3\xa4n on kirjoittanut tilaust\xc3\xb6in\xc3\xa4 vuonna 2008 sata vuotta t\xc3\xa4ytt\xc3\xa4neen helsinkil\xc3\xa4isen A. Niemisen maalausliikkeen historiikin sek\xc3\xa4 Helsingin Maalariammattikoulun 80-vuotishistoriikin 2010. H\xc3\xa4n toimii Loviisassa paikallispolitiikassa._NEWLINE_Kalleinen on ollut Suomi-Ven\xc3\xa4j\xc3\xa4-Seuran historian osaston puheenjohtaja vuodesta 2006. H\xc3\xa4n oli asiantuntijaj\xc3\xa4sen eduskunnan kansliatoimikunnan alaisessa ty\xc3\xb6ryhm\xc3\xa4ss\xc3\xa4, joka valmisteli vuosina 2013\xe2\x80\x932014 vietett\xc3\xa4v\xc3\xa4\xc3\xa4 juhlavuotta \xe2\x80\x9d150 vuotta s\xc3\xa4\xc3\xa4nn\xc3\xb6llist\xc3\xa4 valtiop\xc3\xa4iv\xc3\xa4ty\xc3\xb6t\xc3\xa4\xe2\x80\x9d. Vuosina 2006\xe2\x80\x932009 h\xc3\xa4n oli asiantuntijaj\xc3\xa4sen valtioneuvoston kanslian alaisessa Merkkivuosi 2009 -toimikunnassa, joka suunnitteli tapahtumia Porvoon valtiop\xc3\xa4ivien 1809 -juhlavuoden kunniaksi. Kalleinen on sek\xc3\xa4 1800-luvun tutkijaverkoston ett\xc3\xa4 Keisariaika-tutkijaverkoston perustajaj\xc3\xa4sen sek\xc3\xa4 yksi j\xc3\xa4lkimm\xc3\xa4isen verkoston koordinaattoreista. _NEWLINE_Urho Kekkosen 70-vuotisjuhlas\xc3\xa4\xc3\xa4ti\xc3\xb6 my\xc3\xb6nsi Kalleiselle vuoden 2018 tunnustuspalkintonsa teoksesta "Suuriruhtinaskunnan etuvartiossa. Ministerivaltiosihteeri R. H. Rehbinder Suomen etujen puolustajana Pietarissa 1811-1841".'